Avainsanat

Tiivistelmä



Avainsanat

1. Välitoimet - Tutkittavaksi ottamisen edellytykset - Välitoimihakemus - Muotovaatimukset - Sellaisten perusteiden esittäminen, joilla voidaan ilmeisesti perustella vaadittujen toimien hyväksyminen

(EY 242 artikla; ensimmäisen oikeusasteen tuomioistuimen työjärjestyksen 104 artiklan 2 ja 3 kohta)

2. Välitoimet - Tutkittavaksi ottamisen edellytykset - Pääasian tutkittavaksi ottaminen - Asiaan vaikuttamattomuus - Rajat

(EY 242 artikla; ensimmäisen oikeusasteen tuomioistuimen työjärjestyksen 104 artiklan 1 kohdan 1 alakohta)

3. Kumoamiskanne - Kannekelpoiset toimet - Parlamentin toimet, joilla on tarkoitus saada aikaan oikeusvaikutuksia suhteessa kolmansiin osapuoliin - Käsite - Pelkästään parlamentin sisäiseen järjestäytymiseen liittyvät toimet eivät kuulu käsitteen soveltamisalaan

(EY 230 artikla)

Tiivistelmä

1. Yhteisöjen ensimmäisen oikeusasteen tuomioistuimen työjärjestyksen 104 artiklan 2 ja 3 kohdasta seuraa, että pelkän välitoimihakemuksen perusteella vastaajana olevan osapuolen on voitava esittää huomautuksensa ja välitoimista päättävän tuomioistuimen on voitava ratkaista hakemus, tarvittaessa ilman muita tietoja. Oikeusturvan ja hyvän oikeudenkäytön takaamiseksi tällaisen hakemuksen tutkittavaksi ottamiselta on edellytettävä, että olennaiset tosiseikat ja oikeudelliset seikat, joihin välitoimihakemus perustuu, käyvät ilmi johdonmukaisella ja ymmärrettävällä tavalla välitoimihakemuksen tekstistä. Tätä tekstiä voidaan tukea ja täydentää tietyiltä osin viittaamalla siihen liitettyjen asiakirjojen määrättyihin kohtiin, mutta viittaamalla yleisluonteisesti muihin asiakirjoihin, vaikka ne olisivat mainitun välitoimihakemuksen liitteenä, ei voi korjata olennaisia puutteita mainitussa hakemuksessa.

Viittaus kumoamiskanteessa esitettyihin perusteisiin ja väitteisiin, vaikka kumoamiskanne onkin liitetty välitoimihakemukseen, ei näin ollen voi korjata sitä, että välitoimihakemuksessa ei ole mitenkään selvitetty pääasian kanneperusteita, jotka ovat välitoimihakemuksen osalta fumus boni juris.

( ks. 34 ja 36 kohta )

2. Pääasiassa nostetun kanteen tutkittavaksi ottamisen edellytyksiä ei pääsääntöisesti voida tutkia välitoimimenettelyssä, jotta ei otettaisi ennalta kantaa pääasian ratkaisuun. Kun vedotaan siihen, että pääasiassa nostettu kanne, johon välitoimihakemus perustuu, on selvästi jätettävä tutkimatta, saattaa kuitenkin osoittautua tarpeelliseksi tutkia, onko olemassa edellytyksiä sille, että kanne voidaan ensi näkemältä ottaa tutkittavaksi.

( ks. 42 kohta )

3. EY 230 artiklan ensimmäisen kohdan, jossa määrätään, että yhteisöjen tuomioistuin tutkii muun muassa parlamentin sellaisten toimien laillisuuden, joiden tarkoituksena on tuottaa oikeusvaikutuksia suhteessa kolmansiin osapuoliin, tarkoituksena on saattaa yhteisöjen tuomioistuimen valvonnan alaiseksi ne toimet, joita parlamentti tekee EY:n perustamissopimuksen alalla ja jotka voivat loukata jäsenvaltioiden ja muiden toimielinten toimivaltaa tai ylittää niiden tekijän toimivallalle asetetut rajat. Sitä vastoin pelkästään parlamentin työskentelyn sisäiseen järjestämiseen liittyvät toimet eivät voi olla kumoamiskanteen kohteena. Tähän joukkoon kuuluvat ne parlamentin toimet, joilla joko ei ole lainkaan oikeusvaikutuksia tai joilla on oikeusvaikutuksia vain parlamentin sisällä työskentelyn järjestämisen osalta ja jotka ovat työjärjestyksessä määrätyn tutkintamenettelyn alaisia.

Siten ensi näkemältä parlamentin ja komission välisistä suhteista tehty puitesopimus, jossa rajoitutaan sääntelemään komission ja parlamentin välisiä suhteita, ei muuta yksilökohtaisesti toimivien parlamentin jäsenten oikeudellista asemaa, siltä osin kuin kyse on heille EY 197 artiklan kolmannen kohdan mukaan kuuluvasta oikeudesta, sillä ei loukata tässä määräyksessä heille annettua oikeutta eikä siitä aiheudu siten oikeusvaikutuksia yksilökohtaisesti toimiville valtuutetuille.

( ks. 43 ja 51 kohta )